”Moraalisia vammoja” toimitsijalle aiheuttanut F1-pomo sai tuntuvat sakot - Formula 1 - Ilta-Sanomat
Haas-tallin Günther Steinerille lätkäistiin tuntuva sakko. (KUVA: Federico Basile/IPA/Shutterstock)
Julkaistu: 11.10. 17:53
Suorapuheinen Haas-tallin johtaja Günther Steinerhttps://www.is.fi/haku/?query=gunther+steiner sai perjantaina 7 500 euron sakot, koska hän kutsui formula 1 -kilpailun virkailijaa typeräksi ja idioottimaiseksi. Sanallinen välikohtaus sattui pari viikkoa sitten Venäjän gp:ssä Sotshissa.
Itävaltalainen Steiner päästi sanallisen ilmaisunsa valloilleen Haas-tallin tiimiradiossa, kun tanskalaiskuljettaja Kevin Magnussen https://www.is.fi/haku/?query=kevin+magnussenoli saanut viiden sekunnin sakon tultuaan sääntöjen vastaisesti radalle ulosajon jälkeen. Aikasakko pudotti Magnussenin kahdeksannelta sijalta yhdeksänneksi.
– Ilman tuota ratavalvojaa me olisimme kahdeksantena. Te tiedätte, kenestä on kyse. Aina sama juttu. Hän ei vain kehity yhtään älykkäämmäksi, Steiner tylytti.
Lue myös: Valtteri Bottas jälleen F1-harjoitusten nopein Japanissa – se voi riittää paalupaikkaan!https://www.is.fi/formula1/art-2000006268987.html
Japanin gp:n yhteydessä pidetyssä kuulemisessa ratavirkailijat arvioivat, että Steinerin käytös oli tuottanut moraalisia vammoja Kansainvälisen autoliiton FIA:n virkailijoille.
FIA painotti Steinerin sakottamisessa sitä, että tiimiradiosta viesti kantautui suoriin lähetyksiin, ja monet mediat siteerasivat Steinerin puheet.
– Hyökkääminen yksittäistä toimitsijaa kohtaa on totaalisen sopimatonta, FIA korosti.